اسلام آباد : سپریم کورٹ اٹ پنجاب و کے پی گچین کاری تابابت ازخود نوٹس نا سماعت اٹ چیف جسٹس پاکستان ریمارکس تسنے کہ نن آئین نا خلاف ورزی ءِ سگپنہ و خوانہ کہ گچین کاریک وخت آ مریر۔ چیف جسٹس پاکستان جسٹس عمر عطا بندیال ناکماشی ٹی سپریم کورٹ نا 9 باسکی لارجر بنچ ازخود نوٹس کیس انا سماعت ءِ کرے۔ لارجر بنچ اٹ جسٹس اعجاز الاحسن، جسٹس منصور علی شاہ، جسٹس منیب اختر، جسٹس یحییٰ آفریدی، جسٹس مظاہر علی اکبر نقوی، جسٹس جمال خان مندوخیل، جسٹس محمد علی مظہر و جسٹس اطہر من اللہ اوار ءُ۔ سپریم کورٹ ازخود نوٹس اٹ مسہ سوج چست کرینے‘اولیکو سوج اسمبلی ناپننگ آ گچین کاری تا تاریخ تننگ دنا زمواری ءِ؟ ارٹمیکو سوج گچین کاری تا تاریخ تننگ نا آئینی واکداری ءِ ہراتم و ہراڑے کاریم اٹ اتوئی ءِ؟ مسٹمیکو سوج دادے کہ لس گچین کاری تا بابت بنجا و صوبہ غاتا زمواریک انت ءُ؟ عدالت ازخود نوٹس سی سی پی او غلام ڈوگر ٹرانسفرکیس اٹ جسٹس اعجازالاحسن و جسٹس مظاہرنقوی نا نوٹ آ ہلکنے۔ سپریم کورٹ اٹ سماعت نا بنا ٹی عدالت پارے کہ اسمبلی تاپننگ آن پد گچین کاری تا تاریخ تننگ نا واکداری وضاحت خواہک۔ پنجاب وکے پی نا اسمبلیک 14 و17 جنوری آ پنار۔ آرٹیکل 224/2 نا رد اٹ گچین کاریک اسمبلی نا پننگ آن پد 90دے اٹ مریرہ۔ آرٹیکل 224 اسہ ٹائم فریم ایتک۔ عدالت پارے کہ سپریم کورٹ آئین نا خلاف ورزی ءِ سگپک‘ خوانہ کہ گچین کاریک آئین نا رد اٹ مریر۔ سماعت نا وخت آ اٹارنی جنرل وخت تننگ نا خواست کرے تو چیف جسٹس پارے کہ پگہ نن بیرہ منہ المی ءُ ہیت اسکان مرینہ‘ کیس انا سرجم سماعت ءِ بروک آ ہفتہ غا کینہ۔ دا وخت آ جسٹس اطہر من اللہ پارے کہ صوبائی اسمبلی تے پرغنگ نا ہم ازخود نوٹس ہلنگے‘ سماعت ناوخت آ جسٹس جماعت مندوخیل پارے کہ دا ازخود نوٹس کیس آ تینا آبزرویشن ءِ تننگ خواوہ کہ دا ازخودنوٹس کیس جوڑ مفک۔ چیف جسٹس پارے کہ جسٹس جمال مندوخیل نا سوموٹو آ گڑاس گڑتی اریر اونا گڑتی تے نوٹ کننگانے۔
(مانیٹرنگ ڈیسک)
